b'\n_START_ARTICLE_\nIdar-Oberstein\n_START_SECTION_\nHistorie\n_START_PARAGRAPH_\nSlottet Schloss Oberstein er fra 1325, og byen var et viktig milit\xc3\xa6rt st\xc3\xb8ttepunkt p\xc3\xa5 denne tiden. I senmiddelalderen ble den ber\xc3\xb8mte Felsenkirche, innebygget i fjellsiden over byen p\xc3\xa5 restene av en eldre borg, reist i 1482._NEWLINE_B\xc3\xa5de Idar og Oberstein framtrer som viktige tettsteder omkring 1790, og tilvirkingen av lokal edelsten med smykke-smier hadde da v\xc3\xa6rt viktig i lengre tid. N\xc3\xa6rmere 1800 var smykkeindustrien i nedgang, det var tidvis hungersn\xc3\xb8d i Hunsr\xc3\xbcck, og mange utvandret. Flere av byens h\xc3\xa5ndverkere emigrerte til Brasil og slo seg opp som edelstensarbeidere der, og det ble etterhvert importert sten fra Brasil til Idar-Oberstein._NEWLINE_I 1827 gjorde utvandrere fra Idar-Oberstein verdens hittil st\xc3\xb8rste funn av edelstenen agat, i Rio Grande do Sul i Brasil, og importen av r\xc3\xa5-edelsten herfra begynte i 1834._NEWLINE_I nesten 200 \xc3\xa5r har skiftevis franske og tyske milit\xc3\xa6ravdelinger v\xc3\xa6rt stasjonert i Idar-Oberstein. Her ligger siden 1956 det tyske forsvarets artilleriskole (Artillerieschule)._NEWLINE_Partiene CDU og SPD har skiftet p\xc3\xa5 \xc3\xa5 ha flertall i kommunen, fra 1.mars 2007 er Bruno Zimmer (SPD) borgermester._NEWLINE_Den amerikanske skuespilleren Bruce Willis er \xc3\xa6resborger og spesialambassad\xc3\xb8r for Idar-Oberstein. Nestelderen i SPDs gruppe i den tyske Forbundsdagen (Bundestag), Elke Ferner, er f\xc3\xb8dt i Idar-Oberstein.'